**Είναι ο Θεός παρών στη ζωή μας;**

**24 Φεβρουαρίου 2019**

Εισηγείται η κα. Νίκη Τρακοσιή

Διανύουμε την πνευματική περίοδο του Τριωδίου και με τη βοήθεια του Θεού εισερχόμαστε στο «Στάδιο των Αρετών» την Μ. Τεσσαρακοστή. Σήμερα η Εκκλησία μας έθεσε μπροστά μας τον τελικό στόχο όχι μόνο αυτής της εκκλησιαστικής περιόδου αλλά και την ίδιας της ζωή μας.

«**Όταν δε έλθη ο Υιός του ανθρώπου εν τη δόξη αυτού και πάντες οι άγιοι άγγελοι μετ’ αυτού… τότε συναχθήσεται έμπροσθεν αυτού πάντα τα έθνη».** Την Δευτέρα Παρουσία του Χριστού μας υπενθυμίζει η ευαγγελική περικοπή της Κυριακής της Απόκρεω.

Ο Χριστός ήλθε και θα έλθει πάλι. Είναι ο Ερχόμενος μέσα στην ιστορία του κόσμου. Η πρώτη παρουσία Του περιβλήθηκε με ό,τι πιο ταπεινό. Η Δεύτερη Παρουσία Του θα γίνει «εν δόξη». Έρχεται πλέον ως κριτής.

Κατά καιρούς αυτή η Παρουσία Του δημιουργεί πολλές απορίες και φόβους. Και κάποτε δημιουργείται ένα κλίμα πανικού που δεν φανερώνει γνήσιο φόβο Θεού.

Το ερώτημα που πρέπει να μας απασχολεί δεν είναι πότε θα έλθει πάλι ο Κύριος, αφού αυτό είπε καθαρά ότι δεν θα το γνωρίζει κανείς. «**Ουκ έστιν υμίν γνώναι χρόνους ή καιρούς…**» αλλά το, αν ο Θεός είναι παρών στη ζωή μας.

Οι ιερές ακολουθίες, ο Όρθρος αλλά και κάθε ιερή σύναξη αρχίζουν με το «Βασιλεύ ουράνιε». Σ’ αυτό εκφράζουμε την πίστη ότι το Άγιο Πνεύμα είναι «**πανταχού παρών και τα πάντα πληρών**».

Κατανοούμε πραγματικά, συναισθανόμαστε ότι ο Θεός είναι πανταχού παρών, άρα και στη ζωή μας παντού και πάντοτε είναι παρών; Θέλουμε, αγαπούμε την παρουσία Του; Αξίζει να προβληματιστούμε:

Το ερώτημα, πού είναι ο Θεός, έθεσαν και θέτουν φιλόσοφοι, θεολόγοι, επιστήμονες… και απαντούν ανάλογα με τη νοοτροπία του ο καθένας, με ποικίλους τρόπους. Ο Απ. Παύλος μας απαντά με απλό τρόπο, όπως απάντησε στους διανοούμενους Αθηναίους. «**Εν αυτώ ζώμεν και κινούμεθα και εσμέν**» (Πρ .ιζ΄ 28).

Αυτός που δημιούργησε το σύμπαν βρίσκεται παντού μέσα σ’ αυτό και στον ίδιο τον άνθρωπο. Σαν μια πνευματική ατμόσφαιρα μας περιβάλλει η παρουσία του Θεού και μας ζωογονεί.

Η πανταχού παρουσία του Θεού είναι αλήθεια της πίστης μας που δεν την αμφισβητούμε, αλλά και δεν την κατανοούμε σε σημείο που να επηρεάσει τη ζωή μας και την επικοινωνία μας με Αυτόν. Τον Θεό δεν μπορούμε να Τον γνωρίσουμε με τον νου μας. Αλλά μπορούμε και πρέπει να κατανοήσουμε τις ενέργειές Του και να «βλέπουμε» πόσο παρών είναι στον κόσμο και στη δική μας ζωή.

Όταν οι άνθρωποι ζούσαν στην ειδωλολατρία και έψαχναν τον Θεό, το θείον, κατανοούσαν την ύπαρξη και τη δύναμή Του μέσα στη φύση. Γι’ αυτό και θαυμάζοντας τις δυνάμεις της τις θεοποιούσαν. Εμείς, ως άνθρωποι που ζούμε στην εποχή της χάριτος, μετά την έλευση του Χριστού και είχαμε την μεγάλη ευλογία να γεννηθούμε ή να βρεθούμε σε Ορθόδοξο τόπο, οφείλουμε να ζούμε την παρουσία Του, γιατί από αυτή τη συναίσθηση εξαρτάται η πνευματική μας ζωή και η σωτηρία μας.

Όταν συμμετέχουμε στη Θεία Λειτουργία συναισθανόμαστε την παρουσία του Θεού; Παρευρισκόμαστε στην τέλεση του Μυστηρίου της Θείας Ευχαριστίας. Ποιος επιτελεί το θαύμα της μεταβολής του Οίνου και του Άρτου σε Σώμα και Αίμα Χριστού; Οι άγγελοι, σύμφωνα με τους πατέρες της Εκκλησίας, παρευρίσκονται στη Θεία Λειτουργία και «παρακύπτουσι…» στο Μυστήριο. Με δέος κοιτάζουν να δουν όσα θαυμαστά συμβαίνουν.

Εμείς κατανοούμε ότι το Άγιο Πνεύμα είναι παρόν και επιτελεί το θαύμα; Ότι ο Χριστός είναι «**άνω το πατρί συγκαθήμενος και ώδε ημίν αοράτως συνών**», όπως ο ιερέας λέγει σε μια ευχή; Είναι δηλαδή ο Χριστός ως Θεός μαζί με τον Πατέρα στον ουρανό, αλλά και αόρατα παρευρίσκεται μαζί μας. Αν δεν είναι παρών ο Θεός, τότε τι νόημα έχει η προσφορά της λατρείας μας;

Και όχι μόνο στο χώρο του Ναού αλλά παντού και πάντοτε πρέπει να συνειδητοποιούμε ότι ο Θεός είναι εδώ, είναι κοντά μας, μέσα μας… Αν εγώ Τον αφήνω να ενεργεί στη ζωή μου, τότε αισθάνομαι αυτή την παρουσία.

Ένας Ψαλμός του Δαβίδ, που ακούμε κάποτε στην ώρα του Κοινωνικού, μας μιλά πολύ παραστατικά για τον τρόπο σκέψης του πραγματικά πιστού ανθρώπου. Ο Δαβίδ, βασιλιάς που είχε να αντιμετωπίσει πολλούς εχθρούς, αλλόφυλα έθνη αλλά και συγγενικά του πρόσωπα που τον εχθρεύονταν εντελώς άδικα, καταδιωγμένος πολλές φορές, αλλά με ειρήνη στην ψυχή, κάνει μια διακήρυξη για την πανταχού παρουσία και την παγγνωσία του Θεού όπως ο ίδιος την βίωνε.

«**Πού πορευθώ από του πνεύματός σου και από του προσώπου σου πού φύγω; Εάν αναβώ εις τον ουρανόν συ εκεί ει. Εάν καταβώ εις τον άδην, πάρει. Εάν αναλάβοιμι τας πτέρυγάς μου κατ’ όρθρον και κατασκηνώσω εις τα έσχατα της θαλάσσης και γαρ η χειρ σου οδηγήσει με και καθέξει με η δεξιά σου…».** Αν ήταν δυνατόν να ανεβώ στον ουρανό, θα είσαι εκεί. Κι αν κατέβαινα στον άδη εκεί είσαι. Εάν είχα φτερά και πήγαινα στις εσχατιές, στην άκρη, της θάλασσας εκεί θα είσαι και θα με κρατάς και θα με οδηγείς. Τι πιο ωραίο; Με κρατά ο Θεός από το χέρι και με οδηγεί. Επειδή θέλω να με οδηγεί, επειδή εγώ δεν θέλω να αφήσω το χέρι Του και να φύγω.

**«Ιδού Κύριε, συ έγνως πάντα, τα έσχατα και τα αρχαία. Συ έπλασάς με και έθηκας επ’ εμέ την χείρα σου».** Λέγει παρακάτω.Ο Θεός έχει την απόλυτη γνώση των πάντων αλλά και του καθενός μας. Προκαλεί δέος η σκέψη ότι γνωρίζει όσα ήδη έγιναν στη ζωή μας, που εμείς σε μεγάλο βαθμό ξεχνούμε ή δεν τα αντιληφθήκαμε, αλλά και όλα τα μέλλοντα, που εμείς αγνοούμε εντελώς.

«**Άρα σκότος καταπατήσει με και νυξ φωτισμός εν τη τρυφή μου;**» Θα έλθει μήπως το σκοτάδι να με καλύψει για να ζω όπως με ευχαριστεί στα σκοτεινά, «αθέατος» ρωτά στη συνέχεια, για να τονίσει το αντίθετο. Γιατί κάποτε ο άνθρωπος θα ήθελε να κρυφτεί ή και νομίζει ότι κρύβεται και τα κακά έργα του καλύπτονται στο σκοτάδι. Αυτή είναι μια πραγματική πλάνη, και υποβολή του διαβόλου και των ανθρώπων που τον ακολουθούν. Έτσι ενθαρρύνει ο ένας τον άλλο για οτιδήποτε κακό. Δεν μας βλέπει κανείς, δεν θα ανακαλύψει κανένας, υπάρχει σκοτάδι, υπάρχουν τρόποι συγκάλυψης, απάτης Όμως ο λογικός άνθρωπος ξέρει ότι τίποτε δεν κρύβεται από τον Θεό, τις περισσότερες φορές και από τους ανθρώπους. **«ουδέν κρυπτόν υπό τον ήλιον»** λέγει και το αρχαίο ρητό.

Ο Θεός, λέγει ο Δαβίδ γνωρίζει και κάθε επιθυμία μου. Γιατί οι επιθυμίες του ανθρώπου είναι και η έκφραση του πραγματικού εαυτού του. Μπορεί να μην πραγματοποιούνται ούτε και να εκφράζονται όλες, αλλά αυτές δείχνουν τι αγαπούμε, τι θα θέλαμε να έχουμε ή να κάνουμε, πού είναι δοσμένη η καρδιά μας, αλλά και τι και ποιους αποστρεφόμαστε, για ποιους θα ευχόμασταν ή θα θέλαμε να τους ανταποδώσουμε κάτι κακό. Γι’ αυτό και ο Κύριος ζητά καθαρότητα καρδίας.

Ένα άλλο μοναδικό παράδειγμα από την Αγία Γραφή που μας παρουσιάζει τον άνθρωπο που συναισθάνεται την πανταχού παρουσία του Θεού να παίρνει δύναμη, είναι ο Ιωσήφ, που ονομάστηκε «πάγκαλος» δηλαδή γεμάτος από όλες τις αρετές.

Ο Ιωσήφ νέος, ακμαίος, γεμάτος ζωή, βρίσκεται στην Αίγυπτο κατάμονος, πουλημένος για δούλος από τα αδέλφια του που τον φθονούσαν. Έκλαψε και παρακάλεσε ο Ιωσήφ, αλλά τα αδέλφια του άλλαξαν γνώμη μόνο στο να τον σκοτώσουν. Βρήκαν καλή λύση να τον πουλήσουν, να χαθεί στην ξένη χώρα σαν δούλος.Ο τόπος που ζει είναι γεμάτος είδωλα, με έντονη την παρουσία κάθε δεισιδαιμονίας που σχετιζόταν με αυτά.

Ο Ιωσήφ όμως, έχει «πάρει» τον αληθινό Θεό που πίστευε ως Ισραηλίτης μαζί του κι αυτό το διαπίστωσε ο ειδωλολάτρης Πετεφρής που τον αγόρασε για δούλο. Έβλεπε μια θαυμαστή σοφία και αξιοσύνη μοναδική για κάθε ευθύνη που του ανέθετε κι έλεγε ότι αυτός ο νέος έχει τον Θεό μαζί του. Τον προώθησε λοιπόν σε ανώτερα αξιώματα, μια που ίδιος ήταν ο πρώτος άρχοντας μετά τον Φαραώ.

Έχει ήδη θέση, εξουσία, άνεση ο Ιωσήφ στη Αίγυπτο. Τότε έρχεται ο πειρασμός. Προκαλείται από τη γυναίκα του Πετεφρή να αμαρτήσει και εκεί που βρίσκεται όλα το επιτρέπουν. Η γυναίκα που τον προκαλεί έχει τη δύναμη, αν της αρνηθεί, να τον οδηγήσει και στη θανατική ποινή Ο Ιωσήφ ούτε δελεάζεται ούτε φοβάται, αλλά βρίσκει τη σωστή απάντηση στον πειρασμό, και τη δύναμη που χρειαζόταν για να τον αποκρούσει. «**Πώς ποιήσω το πονηρό ρήμα ενώπιον του Θεού μου και αμαρτήσομαι**»; Πώς μπορώ να αμαρτήσω κάτω από το βλέμμα του Θεού μου; Ένιωθε τόσο έντονα ότι ο Θεός ήταν παρών, τον έβλεπε και τον ενίσχυε.

Τι μπορεί να συγκρατήσει τον άνθρωπο, όταν οι άλλοι, οι καταστάσεις, ο διάβολος, ο ίδιος ο εαυτός του, τον προκαλούν και τον σπρώχνουν σε οποιοδήποτε κακό; Όταν είναι μακριά από τα βλέμματα των ανθρώπων, ποιος μπορεί να τον συγκρατήσει, παρά η φωνή του Θεού μέσα του, η συνείδηση και η συναίσθηση ότι ο Θεός είναι εδώ!

Αυτή τη συναίσθηση οφείλουμε να την καλλιεργούμε και στα παιδιά από μικρή ηλικία. Οι νέοι σήμερα έχουν πολλές «ευκαιρίες» να βρεθούν μακριά από το βλέμμα των ανθρώπων που έχουν κάποια ευθύνη για την επίβλεψή τους.

Ανάμεσα σε παρέες ή και στο δωμάτιό τους απομονωμένοι από την οικογένεια, αλλά με ανοικτή κάποια ιστοσελίδα «κοινωνικής δικτύωσης» ή και σε άλλη χώρα για σπουδές. Συχνά ακόμη οργανώνουν πάρτι και εκδρομές με συνομήλικούς τους. Όλα αυτά είναι μια απομάκρυνση από βλέμματα ανθρώπινα και μπορεί να γίνουν αφορμή πιο εύκολα να δελεαστεί ή και να πιεστεί ένας νέος να συμπεριφερθεί με τρόπο που βάζει σε κίνδυνο την σωματική και την πνευματική του υγεία. Η μικρή Κύπρος δυστυχώς έχει σήμερα το πρωτείο ή μια πολύ ψηλή θέση στην Ευρώπη στην χρήση ναρκωτικών, το κάπνισμα, τον τζόγο, το αλκοόλ. Και δυστυχώς έχουμε πολλές αυτοκτονίες νέων οι οποίες δεν δημοσιεύονται.

Αλλά ο νέος που θέτει ανώτερους στόχους στη ζωή του και κυρίως αυτός που θέλει να προχωρεί στον δρόμο του Θεού μπορεί να αντισταθεί σε κάθε είδους πειρασμό ή επίδραση, αν έχει έντονη την πεποίθηση ότι το βλέμμα του Θεού τον παρακολουθεί με αγάπη. Από Αυτόν θα ζητήσει τον φωτισμό πρώτα για το αν πρέπει να συμμετέχει σε εκδηλώσεις, παρέες, ψυχαγωγικές ευκαιρίες που του προτείνονται και, αν βρεθεί σε πειρασμό, από Αυτόν θα ζητήσει τη δύναμη να τον αντιμετωπίσει.

Ας επανέλθουμε όμως στον Δαβίδ και στα δικά του λόγια, βγαλμένα από την εμπειρία της ζωής του. «**Ιδού Κύριε, συ έγνως πάντα τα έσχατα και τα αρχαία συ έπλασάς με**…».

Ο Θεός γνωρίζει τον καθένα από την αρχή της ύπαρξής του. Ίσως αυτή είναι μια απάντηση για κάθε δικό μας ερωτηματικό σχετικά με τον ίδιο τον εαυτό μας και τις ιδιότητες που εκ φύσεως έχουμε. Είμαι αυτός που είμαι, γιατί η στοργική πρόνοια του Θεού έτσι θέλησε. Εκείνος με γνωρίζει, Εκείνος προνοεί για μένα. Μπορώ να ζήσω, να είμαι ευεργετικός στους άλλους και κυρίως να κερδίσω τη βασιλεία Του.

Μόνο να προσέξουμε ένα μεγάλο λάθος που κάνουμε. Θέλουμε ο Θεός να σκέφτεται όπως σκεφτόμαστε εμείς με το μικρό μας μυαλό. Κρίνουμε κάποτε τα έργα Του με τη δική μας λογική και βιαζόμαστε να μας δώσει αυτό που θέλουμε, όπως το θέλουμε, την ώρα που το θέλουμε. Ο Θεός δεν βιάζεται. Θα επέμβει στη ζωή μας την ώρα που ως πάνσοφος γνωρίζει ότι είναι η κατάλληλη. Θα αφήσει και να υπομείνουμε και να περιμένουμε. Να υπολογίζουμε πάντα ότι η σκέψη του Θεού υπερβαίνει τη δική μας λογική. Τα έργα Του δεν είναι ποτέ παράλογα, αλλά υπέρλογα.

Κι ακόμη, ό,τι σκέφτομαι, επιθυμώ, αποφασίζω και πράττω είναι φανερά ενώπιον Του. Μπορεί εγώ να μη συνειδητοποιώ όλα όσα έχω μέσα μου. Κάποτε και δεν θέλω να παραδεχτώ, τα κρύβω και από τον εαυτό μου. Ο Θεός τα γνωρίζει και δεν θα τα ξεχάσει όταν εγώ τα ξεχνώ. Όλα έχουν αξία και σημασία. Η κάθε στιγμή της ζωής μου έχει αξία για την αιωνιότητα.

Ο άνθρωπος που έβαλε προτεραιότητα της ζωής του να ζει μέσα στο φως της αλήθειας και στην οδό της σωτηρίας, μπορεί να λέγει όπως και ο Δαβίδ, **«Ίδε ει οδός ανομίας εν εμοί και οδήγησόν με εν οδώ αιωνία».** Προκαλεί τον Θεό να τον εξετάσει, να παρατηρήσει την καρδιά του, αλλά και τη ζωή του. Δεν θα βρεις ανομία σε μένα και γι’ αυτό ελπίζω ότι θα μου χαρίσεις την αιώνια ζωή.

Αν δεν θέλει κάποιος την παρουσία του Θεού Εκείνος δεν θα επέμβει να τον αναγκάσει να κάνει το δικό Του θέλημα ή να εκφράσει ευλάβεια. Μας έπλασε ελεύθερους και δεν παραβιάζει την ελευθερία μας. Κάποιοι απωθούν την σκέψη του Θεού, δεν θέλουν να έχουν οποιαδήποτε σχέση με ό,τι αφορά την θρησκεία. Φοβούνται στην σκέψη ότι πρέπει να τηρήσουν τις εντολές Του.

Δεν κατανοούν την αγάπη του Θεού, Τον βλέπουν σαν αυστηρό νομοθέτη. Πόσο πλανεμένη είναι αυτή η εντύπωση! Ο Χριστός έγινε υιός ανθρώπου, όμοιος με μας άνθρωπος για τη σωτηρία μας. Αυτός μας οδηγεί στην οδό της βασιλείας Του. Αυτός και δίνει τη χάρη Του για να πορευτούμε σ’ αυτή την οδό. Παρακολουθεί κάθε αγωνιζόμενο Χριστιανό με πατρική στοργή. «**Εγώ ειμί ο ποιμήν ο καλός και γινώσκω τα εμά και γινώσκομαι υπό των εμών**».

Αν έχουμε αυτή την πίστη στην παρουσία και την πρόνοια του Θεού για μας προσωπικά, όταν πιστέψουμε στην αγάπη Του, τότε βλέπουμε διαφορετικά τον εαυτό μας και τη ζωή μας. Γινόμαστε πραγματικά ευτυχισμένοι.

Κάποια φορά, σε επίσκεψη στο Νοσοκομείο, γνωρίσαμε ένα νέο ασθενή. Σε κάποιο ατύχημα κτύπησε κι έμεινε τετραπληγικός, ακίνητος σ’ ένα κρεβάτι. Πραγματικά θλιβερό γεγονός! Όμως όταν μας μίλησε δεν απέπνεαν καμιά δυστυχία τα λόγια του. Τον πρώτο καιρό, είπε, καταριόμουν την ώρα που κάποιος με έσωσε από τον θάνατο. Ζούσα μια κόλαση μέσα στην αντίδραση μου και ένιωθα πολύ αδύνατος, αφού δεν μπορούσα καν να αυτοκτονήσω. Ύστερα γνώρισα τον Θεό. Μπήκε η πίστη στην ψυχή μου. Είμαι ευτυχισμένος. Ξυπνώ το πρωί και ευχαριστώ τον Θεό για τη μέρα που αρχίζει και το βράδυ Τον ευχαριστώ για τη μέρα που πέρασε. Αν ήταν να γίνω καλά και να επιστρέψω στην παλιά μου ζωή, θα προτιμούσα να μείνω παράλυτος και να έχω αυτό που τώρα νιώθω. Κάποιος δικός του δίπλα, άκουε και χαμογελούσε με πίκρα. Ο νέος τον είδε και γυρίζοντας είπε. Αυτός δεν κατάλαβε ακόμα. Θα έλθει η ώρα του. Τέτοια περιστατικά μας βεβαιώνουν για το βαθύ βίωμα της παρουσίας του Θεού και για την πραγματική αλλοίωση που φέρνει στον άνθρωπο.

Όσοι έχουμε κάποια πίστη, είναι καλό να αναθεωρούμε την σχέση και επικοινωνία μας με τον Θεό. Το θέμα είναι, αν πιστεύουμε ότι μας αγαπά ο Θεός και αν εμείς Τον αγαπούμε. Τότε αυτή η πίστη και η συναίσθηση της πανταχού παρουσίας Του έχει τεράστια αξία για τη ζωή μας.

Στον καθημερινό αγώνα μου προσπαθώ να μην απομακρύνω την χάρη Του, δεν θέλω να λυπήσω το Πνεύμα το Άγιον. Είμαι σε εγρήγορση να μην πάρει μέσα μου έκταση οποιοδήποτε κακό. Είτε είναι κατάκριση είτε φθόνος ή θυμός ή μνησικακία και διάθεση εκδίκησης, ή είναι μάταιη επιθυμία για υλικά πράγματα ή κάποιος άλλος λογισμός.

Δεν απομακρύνομαι από το δικό Του θέλημα και, όταν από αδυναμία αμαρτήσω, επιστρέφω, μετανοώ. Δεν υπάρχει κανένα σκοτάδι για να κρύψει κανένα κακό. Δεν συγκατατίθεμαι σε τίποτε αμαρτωλό. Τα κακά έργα λέγονται έργα του σκότους. Όμως δεν υπάρχει αθέατο σημείο για τον Θεό.

Αυτή τη συναίσθηση την χρειαζόμαστε ιδιαίτερα στις δύσκολες ώρες. Έρχονται στη ζωή μας πειρασμοί που μας ταράσσουν εκ θεμελίων. Οι πειρασμοί των θλίψεων, που άλλοτε είναι «χρόνιες» και ταλαιπωρούν τον άνθρωπο σε σημείο που να αισθάνεται ότι δεν αντέχει, και άλλοτε σαν ξαφνική θύελλα, σαν ένα βίαιο τσουνάμι έρχονται και ανατρέπουν τη ζωή. Ποιος μπορεί να σταθεί όρθιος και μέσα στον πόνο του να συνεχίζει να αγωνίζεται, παρά ο άνθρωπος που κρατιέται από το χέρι του Θεού και παίρνει δύναμη από τη δύναμή Του; Όσο μεγαλύτερη είναι η θλίψη τόσο πιο κοντά είναι ο Θεός Πατέρας. **«εγγύς Κύριος τοις συντετριμμένοις την** **καρδίαν»**.

Ο Ιωάννης ο Χρυσόστομος γράφει: *«*Όπου υπάρχει δοκιμασία, εκεί υπάρχει και παρηγοριά. Όπου παρηγοριά εκεί η Χάρις του Θεού. Όταν πονάει κάποιος και ταπεινώνεται, συγχρόνως γίνεται δεκτικός της Θείας Χάριτος».

Όταν επιτρέπει κάποια δοκιμασία, το χέρι Του θα μας οδηγήσει, ώστε κι αυτή να αποβεί σε ωφέλεια πνευματική. Είναι βέβαιο ότι οι πιο άγιοι άνθρωποι αναδείχτηκαν μέσα από τις θλίψεις, που τους έφεραν σε μεγαλύτερη επικοινωνία με τον Θεό. Ξέρει ο Θεός και τίποτε δεν είναι έξω από τη πρόνοια και την γνώση Του. Το γιατί, δεν το κατανοούμε. Είναι απαραίτητη η πίστη, η εμπιστοσύνη. **«Εάν γαρ και πορευθώ εν μέσω σκιάς θανάτου ου φοβηθήσομαι κακά»** λέγει με τόση βεβαιότητα ο Δαβίδ που πέρασε πραγματικά από την σκιά του θανάτου πολλές φορές. Αφού ο ίδιος ο γιος του ο Αβεσσαλώμ τον καταδίωκε για να πάρει την εξουσία.

Το άγχος, η ασθένεια της εποχής που κουράζει την ψυχή, και δεν αφήνει να χαρούμε πώς θα αντιμετωπιστεί παρά με την πίστη στην αγάπη του Θεού;

Οι άνθρωποι ποτέ δεν γνωρίζουμε πλήρως ο ένας τον άλλο. Αδικούμαστε και αδικούμε. Όταν θα βρεθούμε στο κριτήριο του Θεού, Εκείνος θα είναι κριτής και μάρτυρας. Δεν χρειάζεται ούτε εμείς να πούμε ούτε άλλοι. Θα **«αποδώσει εκάστω κατά τα έργα αυτού».** Μακάρι να έχουμε πάρει μαζί μας μόνο καλά έργα.

Σε ώρες σωματικών ή άλλων κινδύνων ας σκεφτόμαστε όπως ο Απ. Παύλος, που πέρασε τη ζωή του από τη στιγμή που ακολούθησε τον Χριστό μέσα σε ατέλειωτες κακουχίες. **«Τις ημάς χωρίσει από της αγάπης του Χριστού****»;** Ποιος άνθρωπος και ποιο κακό μπορεί να μας χωρίσει από την αγάπη του Χριστού;

Ο προφήτης Ιωνάς όταν τον κατάπιε το κήτος, έκανε την πιο θερμή προσευχή. «**Εβόησα εν θλίψει μου προς Κύριον τον Θεόν μου και εισήκουσέ μου**». Αυτός που νόμισε ότι θα ξέφευγε από την επίβλεψη και την αποστολή που του ανέθεσε ο Θεός, αισθάνθηκε τόσο έντονα την παρουσία Του στα βάθη της θάλασσας θαμμένος στην κοιλία του κήτους.

Οι Τρεις Παίδες μέσα στο καμίνι που τους έριξε ο Ναβουχοδονόσωρ υμνούν τον Θεό. Για την πίστη τους τιμωρούνται και ο Θεός είναι μαζί τους. Ο άγγελος που τους συντροφεύει στο καμίνι δεν αφήνει ούτε τη μυρωδιά της φωτιάς να τους αγγίξει. Η παρουσία του που είναι η παρουσία του Θεού, τους δροσίζει. Έτσι δροσίζεται η ψυχή όταν σε όποιο καμίνι θλίψεων και κινδύνων βρεθεί, έχει τον Θεό μαζί της.

Οι Μάρτυρες πώς μπόρεσαν να αντιμετωπίσουν τόσο φρικτά βασανιστήρια, τα θηρία, τη φωτιά κι ό,τι άλλο επινοούσε η κακία των διωκτών τους; Ο πρωτομάρτυρας Στέφανος, ενώ οι Εβραίοι του έριχναν πέτρες για να τον εκτελέσουν, είδε τον ουρανό ανοικτό και τον Κύριο **«εστώτα…»** όρθιο, να συμπαραστέκεται, έτοιμονα τον βοηθήσει.

Ακόμη, και στην απογοήτευση για τον εαυτό μας, όταν αντιμετωπίζουμε την αδυναμία μας, μια πτώση, μια αποτυχία, να θυμούμαστε την υπόσχεση του Κυρίου. **«Ιδού εγώ μεθ’ υμών ειμί».**

Κάποτε αισθανόμαστε μόνοι. Δεν έχουμε κάποιον δικό μας άνθρωπο ή δεν μπορούμε να πούμε τι νιώθουμε. Η προσευχή, η επικοινωνία με τον Θεό, είναι λυτρωτική. **«Εν αυτώ γαρ ζώμεν και κινούμεθα και εσμέν».** Οι ώρες της μοναξιάς ας είναι ώρες που θα νιώσουμε τον Θεό πιο κοντά μας. Αυτός θα γλυκαίνει την ψυχή μας με την παρουσία Του.

Μένει πάντα στην σκέψη μου το παράδειγμα μια γυναίκας που για κάποιο λόγο έφυγαν με τον σύζυγό της από το χωριό τους και έφτιαξαν μια καλύβα σε ένα μικρό περιβόλι, μακριά πάνω στο βουνό. Δεν είχαν ρεύμα, ζούσαν πολύ απλά στη μοναξιά τους. Ο σύζυγος πέθανε κι εκείνη σε μεγάλη ηλικία πια έμεινε μόνη. Τα παιδιά της τής έλεγαν να πάει στην πόλη μαζί τους. Εκείνη απαντούσε. Δεν θέλω να πάω πουθενά αλλού. Εδώ όταν βραδιάζει, ανάβω το καντήλι μου και είμαι μόνη με το Θεό μου. Δεν θέλω τίποτε άλλο.

Έτσι έζησαν οι μεγάλοι ασκητές της ερήμου. Μόνοι μόνω Θεώ. Δεν ζητά από όλους μας ο Θεός να απομακρυνθούμε από τον κόσμο, να πάμε σε έρημο τόπο. Αυτό είναι για λίγους. Όμως μας είναι απαραίτητο στην καθημερινή ζωή να μένουμε έστω για λίγο μόνοι με τον Θεό. Να δίνουμε την ευκαιρία στην ψυχή μας μακριά από τις μέριμνες και τις δουλειές μας, να επικοινωνήσει με τον δημιουργό της, να μελετήσουμε τον λόγο Του και να ακούσουμε την φωνή Του. Να Του μιλήσουμε και να εκφράσουμε ό,τι νιώθουμε, να κάνουμε την αυτοκριτική μας, για να αναθεωρήσουμε την πορεία μας.

Ζούμε μέσα στην παρουσία του Θεού, είναι μέσα μας ο Θεός, άρα κι όταν προσευχόμαστε, δεν απευθυνόμαστε σε κάποιον που είναι κάπου μακριά. Αν δεν συναισθανόμαστε ότι μιλούμε στον Θεό μας που είναι παρών και ακούει, γιατί να προσευχόμαστε;

Μιλούμε στον ουράνιο Πατέρα που ακούει τον καθένα με στοργή, που δεν αδιαφορεί για τίποτε από όσα μας απασχολούν. Γι’ αυτό και η προσευχή του πιστού γίνεται αδιάλειπτη, θερμή, τον ανακουφίζει από τα βάρη του, τον χαροποιεί. Είναι μια ζωντανή επικοινωνία αλλά και ένα «καταφύγιο» σε ώρες πειρασμών. Οι άνθρωποι κάποτε κάνουμε πολύπλοκη τη σχέση και επικοινωνία με τον Θεό. Τη βάζουμε σε καλούπια που δεν μπορούμε εμείς να μπούμε μέσα. Είναι πολύ απλή η επικοινωνία με τον Θεό.

Όσο κι αν εμείς φθείραμε τον κόσμο που μας χάρισε η αγάπη Του, δεν παύει να υπάρχει γύρω μας στη φύση πολλή ομορφιά. Ας βγαίνει από την καρδιά μας ένα «δόξα σοι ο Θεός» για ό,τι όμορφο βλέπουμε. Μέσα από αυτό ο Θεός μας μιλά. Είμαι εδώ! Για σένα δημιούργησα αυτή την ομορφιά.

Αρχίζει η μέρα μας, Ποιον θα επικαλεστούμε για να μας βοηθήσει; Τελειώνει η μέρα μας, το ευχαριστώ μας για όσα μας πρόσφερε και η εκζήτηση του ελέους Του για ό,τι μας απασχολεί αλλά και για να συγχωρήσει τις αμαρτίες μας πρέπει να γίνουν αυθόρμητη κίνηση της ψυχής μας.

Καθόμαστε στο τραπέζι να φάμε, ας προσκαλέσουμε τον Χριστό να ευλογήσει το φαγητό μας και ύστερα ας Τον ευχαριστήσουμε. Εκείνος που ευλόγησε τα πέντε ψωμιά και χόρτασε χιλιάδες ανθρώπους, μόνο οι άνδρες ήταν πέντε χιλιάδες, να είναι παρών και το δικό μας τραπέζι.

Βλέπει ο γονιός το παιδί του και χαίρεται. Ας πει ένα «δόξα σοι ο Θεός». Το βλέπει άλλοτε και φοβάται και νιώθει αμηχανία πώς να του συμπεριφερθεί. Ας πει ένα «Κύριε ελέησον». Ανάμεσα στο δόξα σοι ο Θεός και στο Κύριε ελέησον κινούμαστε μέσα στην παρουσία του Θεού.

Κανένας τόπος, καμιά καρδιά δεν είναι κρυμμένα από το βλέμμα Του. Κι εμείς, αν το πιστέψουμε αυτό, μέσα στο άγχος, τις ανασφάλειες, τους φόβους μας, μπορούμε να ειρηνεύουμε με την πεποίθηση ότι ο Θεός θα μας βοηθήσει, θα μας στηρίξει.

Η παρουσία και ή γνώμη των ανθρώπων μας απασχολεί πολύ, κάποτε σε βαθμό υπερβολικό. Γίνεται άγχος, καταπίεση, φτάνουμε στην «οφθαλμοδουλεία,» και συμπεριφερόμαστε όπως θέλουν οι άλλοι και όχι όπως πιστεύουμε και επιθυμούμε εμείς. Άλλοτε το βλέμμα ενός σεβαστού προσώπου μας συγκρατεί από μια λανθασμένη συμπεριφορά, ή μας ενισχύει να κάνουμε κάτι καλό. Αλλιώς δουλεύει κανείς για έναν βασιλιά και αλλιώς κάτω από το βλέμμα του βασιλιά. Όταν ο Κύριός μας είναι μαζί μας, είναι χαρά, ειρήνη και δύναμη για μας η παρουσία Του.

Αλλά αν η υπερηφάνεια και ο εγωισμός κατευθύνουν την σκέψη μας δεν θα μπορέσουμε να αισθανθούμε την παρουσία του Κυρίου που διάλεξε και αγαπά την ταπείνωση.

Ο Άγιος Σιλουανός ο Αθωνίτης λέγει: «**Η πνευματική ωριμότητα δεν βρίσκεται στους υπερήφανους. Αυτοί πάσχουν γιατί δεν αφήνουν ακόμη και στον πόνο τον Θεό να κάνει τη δουλειά Του. Αυτός κρούει την πόρτα της ψυχής μας, αλλά εμείς αρνούμαστε την επίσκεψή Του. Αντί της δικής του παρουσίας, επιλέγουμε την εγωκεντρικότητά μας».**

Ο Μ Βασίλειος λέγει ότι όπως οι μέλισσες φυγαδεύονται με το καπνό έτσι φυγαδεύεται και το Άγιο Πνεύμα με την αμαρτία. Αν επιμένουμε στις αμαρτίες, την αποστασία, θα βαδίζουμε μόνοι στον τραχύ δρόμο του κόσμου και θα παραπονούμαστε γιατί ο Θεός δεν κάνει αυτό τον κόσμο καλό για να περνούμε καλά. Αν περιορίζουμε την ύπαρξη μας στα στενά όρια των 80, 90 100 χρόνων της επίγειας ζωής, την ζούμε φτωχά και στερημένα από πνεύμα, από εσωτερικά βιώματα, από πραγματική χαρά. Ο άνθρωπος είναι ο πολυτιμότερος, ο ζωντανός ναός μέσα στον οποίο θέλει να κατοικεί ο Θεός. «**Υμείς ναός Θεού εστέ ζώντος».**

Η συναίσθηση της παρουσίας του Θεού είναι το κίνητρο και η δύναμη στον αγώνα μας για κάθε καλό που θέλουμε να πετύχουμε. Πώς θα μπορέσουμε να επιμείνουμε να προσφέρουμε αγάπη, να υποβαλλόμαστε σε κάποιον κόπο σε κάποια θυσία, που ίσως να είναι τελείως μυστική στους ανθρώπους, αν δεν αισθανόμαστε ότι αυτό έχει κάποιο νόημα και γίνεται για την αγάπη του Θεού μας;

Για ό,τι καλό κάνει ο άνθρωπος, την προσευχή, τη νηστεία, την ελεημοσύνη, ο Κύριος λέγει ότι πρέπει να γίνονται «**εν τω κρυπτώ**» αλλά τα βλέπει ο Θεός κι αυτό έχει σημασία. Αυτό δίνει αξία και νόημα στον αγώνα μας, ότι γίνεται κάτω από το βλέμμα του Θεού, για τον Θεό, με τον Θεό. Αυτή η επίγνωση είναι δικό Του δώρο και πρέπει να το ζητούμε, αλλά και να την καλλιεργούμε. Τότε η ηρεμία και η χαρά θα έρχονται στην ψυχή μας, ανεξάρτητα από εξωτερικές καταστάσεις γιατί ο Θεός κάνει αισθητή την παρουσία Του μέσα από γεγονότα είτε μικρά είτε μεγάλα.

Τα εικονίσματα μας βοηθούν να θυμούμαστε και να επικαλούμαστε τον Χριστό. Κάποιοι έχουν στο σπίτι τους ένα εικονοστάσι και σ’ αυτό καταφεύγουν σε κάθε δύσκολη στιγμή, για να παρακαλέσουν και σε κάθε χαρά για να ευχαριστήσουν.

Το σημαντικότερο είναι να κρατούμε πάντα ζωντανή την εικόνα του Χριστού στην καρδιά μας. Να ζούμε μέσα στο φως της δικής Tου παρουσίας. Να αισθανόμαστε ότι μας κρατά από το χέρι σε κάθε δυσκολία μας. «**Ἐκράτησας τῆς χειρός τῆς δεξιᾶς μου».**

**«Ιδού έστηκα επί την θύραν και κρούω. Εάν** **τις ακούσει της φωνής μου και ανοίξη την θύραν και εισελεύσομαι προς αυτόν και δειπνήσω μετ’ αυτού και αυτός μετ’ εμού**». Το να ανοίξει η πόρτα της καρδιάς για να μπει ο Χριστός, είναι στη δική μας δικαιοδοσία. Ο Ίδιος κτυπά ξανά και ξανά. Αν ανοίξουμε, θα έλθει να δειπνήσει μαζί μας, λέγει. Αυτό το δείπνο που μας έχει ετοιμάσει και μας προσκαλεί να απολαύσουμε, τι κρύβει! Ανάπαυση, τρυφή πνευματική, πληρότητα αγαθών, πληρότητα χαράς, ειρήνης και μακαριότητας.

Φοβούμαστε την Δευτέρα Παρουσία; Μα ας μελετήσουμε τι υπάρχει μετά; Πού οδηγούνται εκείνοι που θα ακούσουν το «**Δεύτε οι ευλογημένοι του πατρός μου κληρονομήσατε την ητοιμασμένην υμίν βασιλείαν**!».

Όσοι ζουν την παρουσία του Θεού στη ζωή τους, όσοι αγαπούν την παρουσία Του, αυτοί δεν τρομάζουν στην ενθύμηση και της «δευτέρας εν δόξη παρουσίας Του». Ο Ιωάννης ο Ευαγγελιστής που δέχτηκε από τον Χριστό την Αποκάλυψη για ό,τι θα γίνει μέχρι το τέλος της ιστορίας αυτού του κόσμου, γράφει τον τελευταίο λόγο Του. «**Έρχομαι ταχύ**». Έρχομαι γρήγορα, λέγει ο Χριστός. Ο χρόνος της ζωής του καθενός τελειώνει σύντομα και η ιστορία του κόσμου θα τελειώσει. Ο Άγιος Ιωάννης δεν τρομάζει, δεν λέγει, περίμενε λίγο Κύριε! Με πόθο και αγάπη απαντά. «**Αμήν, ναι έρχου Κύριε**». Είμαι έτοιμος, Σε αναμένω, θα είναι η ημέρα της μακαριότητας η ημέρα της παρουσίας Σου.

Ας έχουμε τον Χριστό στην καρδιά και τη ζωή μας διαρκώς, για να ακούσουμε κι εμείς το **«Δεύτε οι ευλογημένοι του πατρός μου κληρονομήσατε την ητοιμασμένην υμίν βασιλείαν**».